Adolf Weinhold

Adolf Weinhold (* 10. december 1903, Stropkov – ? september 1944) bol slovenský odbojový dôstojník, spoluorganizoval Slovenské národné povstanie na Hornej Nitre, zorganizoval prvú povstaleckú obranu v tomto priestore, ktorá v bitke pri Baťovanoch zadržala postup bojovej skupiny Schill. Padol do zajatia a jeho osud je neznámy.

 Život 
Narodil sa v Stropkove, kde aj vychodil ľudovú školu. V štúdiu pokračoval a ukončil ho maturitou v Košiciach. Následne nastúpil na povinnú vojenskú službu u 2. horského práporu v Bardejove. Študoval na VUT v Prahe. Popri štúdiu pracoval ako robotník a neskôr ako úradník v Prahe.

Počas mobilizácie v roku 1938 narukoval do Jelšavy ako veliteľ záložného práporu. Neskôr do septembra 1939 pôsobil ako úradník v Bratislave. Po vzniku Slovenskej republiky Dňa 31. augusta 1939 nastúpil ako dôstojník do Slovenskej armády. Slúžil ako dôstojník dozornej služby v Podbrezovej. Známy bol svojim protinacistickým zmýšľaním.Plevza, V. a kolektív: Dejiny Slovenského národného povstania 1944 - 5. zväzok. Bratislava : Nakladateľstvo Pravda 1985, s. 615. Spolupracoval s odbojovými skupinami pripravujúcimi povstanie.

Neskôr bol prevelený v hodnosti stotníka do Zemianskych Kostolian, kde nadviazal spojenie s protifašisticky naladenými dôstojníkmi. Golianom bol poverený riadiť operácie posádok Nováky, Bošany a Zemianske Kostoľany. Spolupracoval s partizánmi a podieľal sa na vyzbrojení a vystrojení partizánskeho oddielu Pavel. Z miestnych vojenských skladov vytvoril významné oporné body povstania v oblasti. Zabezpečil aj plynulú výrobu munície pre povstalcov.

Večer 29. augusta 1944 sa spolu s celou posádkou pridal k povstalcom. Urýchlene uskutočnil mobilizáciu a dozeral na formovanie obrany a vyzbrojovanie povstaleckých jednotiek. Vyše týždňa jednotky pod jeho velením húževnato vzdorovali útokom nemeckej útočnej skupiny Schill. Vyznamenal sa najmä v bojoch o Baťovany (dnešné Partizánske).. Dňa 9. septembra 1944 pri vedení protiútoku pri Malých Uherciach padol do nemeckého zajatia. Po vypočúvaní Gestapom v Topoľčanoch a NitreMaskalík, A., 2013: Weinhold, Adolf. in Cséfalvay, F. (editor), Vojenské osobnosti dejín Slovenska 1939 – 1945. Vojenský historický ústav, Bratislava, s. 268 bol odvezený na neznáme miesto a neskôr pravdepodobne popravený. Jeho zajatie bolo ťažkou ranou pre povstalcov na tomto úseku. Dňa 13. septembra Nemci obsadili Nováky a o deň neskôr i Prievidzu.

 Vyznamenania a ocenenie 

 Pamätná medaila Za obranu Slovenska v marci 1939 (1939)
 Za zásluhy (1941)
 Rad Slovenského národného povstania I. tr. in memoriam (1945)
 Československý vojnový kríž 1939 in memoriam (1945)
 Československý vojenská medaila Za chrabrosť pred nepriateľom in memoriam (1946).

 V roku 2022 mu zástupcovia jeho rodiska mesta Stropkov udelili čestné občianstvo mesta in memoriam.
 Dňa 31.augusta 2022 mu Náčelník Generálneho štábu ozbrojených síl SR udelil PAMÄTNÝ KRÍŽ III. stupňa

 Pamiatky 

 V Zemianskych Kostoľanoch je po ňom pomenovaná ulica.
 V Zemianskych Kostoľanoch na budove vojenskej posádky je umiestnená jeho pamätná tabuľa.
 Pamätná tabuľa na priečelí budovy starého závodného hotela, dnes budova Hutníckeho múzea v Podbrezovej.
 V roku 2022 prijala jeho meno do názvu Základná organizácia SZPB v Stropkove teda po novom "Základná organizácia Slovenského zväzu protifašistických bojovníkov Kpt. Adolfa Weinholda Stropkov"
 V roku 2024 pamätná tabuľa  pri vstupe do mestského úradu v Partizánskom.
 V roku 2024 pri príležitosti 80. výročia SNP otvorený v Stropkove park, ktorý nesie jeho meno s informačnou tabuľou a bronzovou bustou. 
 Minca vydaná mestom Stropkov pri príležitosti 80. výročia SNP

 Referencie 

 Externé odkazy 
 Stránka venovaná pamiatke Adolfa Weinholda 

Kategória:Osobnosti zo Stropkova
Kategória:Osobnosti SNP
Kategória:Slovenské osobnosti druhej svetovej vojny
Kategória:Slovenské vojenské osobnosti
Kategória:Narodenia 10. decembra
Kategória:Narodenia v 1903
Kategória:Úmrtia v 1944